b'\n_START_ARTICLE_\nNefritas (liga)\n_START_PARAGRAPH_\nNefritas (gr. nephros \xe2\x80\x93 inkstas), glomerulonefritas \xe2\x80\x93 inkst\xc5\xb3 u\xc5\xbedegimas, kur\xc4\xaf da\xc5\xbeniausiai sukelia stafilokokai, streptokokai, re\xc4\x8diau maliarijos, viduri\xc5\xb3 arba d\xc4\x97m\xc4\x97tosios \xc5\xa1iltin\xc4\x97s mikrobai, sutrikus organizmo imuniniams procesams._NEWLINE_Nefritas gali b\xc5\xabti \xc5\xabminis ir l\xc4\x97tinis. \xc5\xaaminiu gali susirgti jauni \xc5\xbemon\xc4\x97s, kurie sveiksta po streptokok\xc5\xb3 sukeltos anginos, ro\xc5\xbe\xc4\x97s, skarlatinos. Neretai jis prasideda per\xc5\xa1alus. Sutrikus kraujo apytakai inkst\xc5\xb3 kamuol\xc4\x97liuose, suma\xc5\xbe\xc4\x97jus filtracijai ir organizme susikaupus vandens ir natrio drusk\xc5\xb3, ligoniui patinsta veidas, ypa\xc4\x8d paakiai, kojos. Jam silpna, skauda galv\xc4\x85, kartais ir juosmen\xc4\xaf, ligonis d\xc5\xabsta. Pakyla arterinis kraujosp\xc5\xabdis, suma\xc5\xbe\xc4\x97ja paros \xc5\xa1lapimo kiekis. \xc5\xa0lapime aptinkama baltym\xc5\xb3, kraujo element\xc5\xb3, inkst\xc5\xb3 l\xc4\x85steli\xc5\xb3 ir cilindrini\xc5\xb3 darini\xc5\xb3. \xc5\xaaminio nefrito trukm\xc4\x97 \xe2\x80\x93 1\xe2\x80\x933 m\xc4\x97n.; laiku prad\xc4\x97jus gydyti, ligonis visi\xc5\xa1kai pasveiksta._NEWLINE_L\xc4\x97tinis nefritas da\xc5\xbenai i\xc5\xa1sivysto po nei\xc5\xa1gydyto \xc5\xabminio nefrito arba prasideda kaip pirmin\xc4\x97 liga. Svarbiausi po\xc5\xbeymiai: hipertonija, k\xc5\xabno patinimai ir \xc5\xa1lapimo poky\xc4\x8diai. Pasitaiko, kad l\xc4\x97tinis nefritas de\xc5\xa1imtme\xc4\x8dius rei\xc5\xa1kiasi tik padid\xc4\x97jusiu arteriniu kraujosp\xc5\xabd\xc5\xbeiu arba nedideliais \xc5\xa1lapimo poky\xc4\x8diais. Kartais i\xc5\xa1sivysto nefrozinis sindromas. Jeigu l\xc4\x97tinis nefritas greitai progresuoja, po 1\xe2\x80\x932 m. atsiranda inkst\xc5\xb3 funkcijos nepakankamumas._NEWLINE_Nefritas gydomas dieta, vaistais, tokiais kaip antibiotikai, kortikosteroidiniai hormonai, imunodepresantai, diuretikai; i\xc5\xa1 organizmo \xc5\xa1alinami infekcijos \xc5\xbeidiniai. Kai kuriais atvejais transplantuojamas inkstas. Pra\xc4\x97jus pa\xc5\xabm\xc4\x97jimui, gerai veikia gydymas \xc5\xa1ilto ir sauso klimato kurorte._NEWLINE_Pirmasis nefrit\xc4\x85 apra\xc5\xa1\xc4\x97 R. Braitas 1827 m. (D. Britanija).'